b"\n_START_ARTICLE_\nLisa Kudrow\n_START_SECTION_\nZgodnje \xc5\xbeivljenje\n_START_PARAGRAPH_\nLisa Valerie Kudrow se je rodila v Los Angelesu, Kalifornija, Zdru\xc5\xbeene dr\xc5\xbeave Amerike kot h\xc4\x8di Nedre S. (roj. Stern), turisti\xc4\x8dne agentke, in dr. Leeja N. Kudrowa (roj. 1933), specialista za glavobole in splo\xc5\xa1nega zdravnika. Ima starej\xc5\xa1o sestro, Helene Marlo (roj. 1960), ter starej\xc5\xa1ega brata, nevrologista Davida B. Kudrowa (roj. 1957) iz Santa Monice. Vzgojena je bila v judovski dru\xc5\xbeini srednjega razreda. Njeni predniki so se v Zdru\xc5\xbeene dr\xc5\xbeave Amerike preselili iz Belorusije, kjer so \xc5\xbeiveli v majhni vasici Ilyi v bli\xc5\xbeini Minska; njena prababica je bila umorjena v holokavstu._NEWLINE_Lisa Kudrow se je \xc5\xa1olala na osnovni \xc5\xa1oli Portola v Tarzani, Kalifornija. Leta 1979 je imela pri \xc5\xa1estnajstih operacijo, s katero je zmanj\xc5\xa1ala velikost svojega nosu. Maturirala je na srednji \xc5\xa1oli Taft v Woodland Hillsu, Kalifornija. Diplomirala je iz biologije na kolid\xc5\xbeu Vassar in nameravala slediti svojemu o\xc4\x8detu ter raziskovati glavobole. Osem let je bila ena od uslu\xc5\xbebenk, ki jih je najel njen o\xc4\x8de, nato pa se je odlo\xc4\x8dila pri\xc4\x8deti z igralsko kariero; v tem \xc4\x8dasu je s svojimi razsikavami odkrila, da imajo levi\xc4\x8darji ve\xc4\x8dje mo\xc5\xbenosti za razvoj napetostnega glavobola.\n_START_SECTION_\nKariera\n_START_PARAGRAPH_\nOb spodbudi njenega prijatelja iz otro\xc5\xa1tva, komedijanta Jona Lovitza je Kudrowova pri\xc4\x8dela s svojo kariero kot komedijantka oziroma \xc4\x8dlanica skupine The Groundlings. Za kratek \xc4\x8das je sodelovala s Conanom O'Brienom in re\xc5\xbeiserjem Timom Hillmanom pri improvizacijski komi\xc4\x8dni skupini Unexpected Company. Bila je tudi edina stalna \xc4\x8dlanica skupine Transformers Comedy Troupe._NEWLINE_Zaigrala je v NBC-jevi situacijski komediji Cheers. Leta 1990 je od\xc5\xa1la na avdicijo za Saturday Night Live, a namesto nje je vlogo, za katero se je preizkusila, dobila Julia Sweeney. Med letoma 1992 in 1993 je igrala stransko vlogo Kathy Fleisher v treh epizodah prve sezone situacijske komedije Boba Newharta, Bob na CBS-ju. Ta lik je prvi\xc4\x8d upodobila v finalu Newhartove veliko uspe\xc5\xa1nej\xc5\xa1e serije Newhart. Preden je zaigrala v Prijateljih se je pojavila v vsaj dveh ne tako uspe\xc5\xa1nih serijah, in sicer leta 1989 v NBC-jevi Just Temporary (naslovljeni tudi Temporarily Yours), kjer je zaigrala Nicole, in leta 1990 v CBS-jevi Close Encounters (poznani tudi pod imenom Matchmaker), kjer je zaigrala srednje\xc5\xa1olko._NEWLINE_Kudrowova je dobila vlogo Roz Doyle v seriji Fraiser, vendar so jo nazadnje zamenjali s Peri Gilpin \xc5\xbee med snemanjem prve epizode. Leta 2000 je o tem dogodku dejala, da je \xc5\xbee na vajah\xc2\xa0\xc2\xbbvedela, da to ne bo \xc5\xa1lo. \xc4\x8cutila sem, da izgubljam nadzor, zato sem pri\xc4\x8dela zganjati paniko, kar pa je stvari le \xc5\xa1e poslab\xc5\xa1alo.\xc2\xab Njena prva stranska televizijska vloga je bila vloga Ursule Buffay, ekcentri\xc4\x8dne natakarice v seriji Mad About You. Ta lik je zaigrala tudi v seriji Prijatelji, kjer je sicer igrala Ursulino dvoj\xc4\x8dico Phoebe, ki se ukvarja z masa\xc5\xbeno terapijo._NEWLINE_Za svojo vlogo Phoebe Buffay v NBC-jevi seriji Prijatelji, kjer je igrala med letoma 1994 in 2004 je Kudrowova leta 1998 dobila emmyja za izstopajo\xc4\x8do stransko igralko v komi\xc4\x8dni seriji. Leta 2005 je Guinnessova knjiga rekordov poro\xc4\x8dala, da je Lisa Kudrow skupaj s svojimi soigralci iz serije, Jennifer Aniston in Courteney Cox, postala najbolje pla\xc4\x8dana televizijska igralka vseh \xc4\x8dasov, saj so vse tri za eno epizodo Prijateljev devete in desete sezone prejele po 1 milijon $._NEWLINE_Lisa Kudrow je zaigrala v filmih, kot so Prijateljici, Hanging Up, Marci X, Analiza pa taka in nadaljevanje slednjega, Mafijski blues. Poleg tega je zaigrala v mnogih dramah, med drugim v biografskem filmu Wonderland o pokojnem pornografskem igralcu Johnu Holmesu. Dramske vloge je zaigrala tudi v delih Dona Roosa v filmih The Opposite of Sex in Sre\xc4\x8den konec. Leta 2008 je poleg Emme Roberts in Jakea T. Austina zaigrala v filmu Hotel za pse._NEWLINE_Lisa Kudrow je nekajkrat svoj glas posodila tudi razli\xc4\x8dnim likom v animiranih serijah; med drugim je zaigrala Afrodito v Hercules: The Animated Series in u\xc4\x8denko osnovne \xc5\xa1ole Springfield, Alexandro Whitney, v Simpsonovih. Glas je posodila tudi medvedki Avi v filmu Dr. Dolittle 2 in bo\xc5\xbei\xc4\x8dnemu duhu v bo\xc5\xbei\xc4\x8dni specijalki serije American Dad, podnaslovljeni The Best Christmas Story Never Told. Upodobila je tudi protagonistko HBO-jeve serije The Comeback, Valerie Cherish, ki je govorila o poskusih propadle zvezde situacijskih komedij do ponovnega vzpona v njeni karieri. Serija je iz\xc5\xa1la 5. junija 2005 in pri ustvarjanju slednje je sodelovala tudi kot scenaristka, producentka in so-ustvarjalka. Za svoje delo pri seriji The Comeback je bila nagrajena z emmyjem za izstopajo\xc4\x8do glavno igralko v komi\xc4\x8dni seriji. Zaigrala je v Nintendovih reklamah za Personal Trainer: Cooking poleg svoje ne\xc4\x8dakinje in za Professor Layton and the Curious Village poleg Lynn Brown Kogen._NEWLINE_Kudrowova je za NBC producirala ameri\xc5\xa1ko razli\xc4\x8dico britanske televizijske serije Dru\xc5\xbeinsko drevo. V seriji slavni ljudje odkrivajo svoje korenine. V prvi epizodi je nastopila Lisa Kudrow sama in svoje korenine iskala v vzhodni Evropi, kjer je odkrila, da je njena prababica umrla v holokavstu. Ta epizoda je iz\xc5\xa1la 19. marca 2010._NEWLINE_Kudrowova je tudi ena izmed ustvarjalcev komi\xc4\x8dne spletne serije Web Therapy za Lstudio.com. Improvizirana komi\xc4\x8dna serija, ki je na spletu pri\xc4\x8dela izhajati leta 2008, si je prislu\xc5\xbeila veliko nominacij za nagrado Webby; med drugim je bila za nagrado v kategoriji za\xc2\xa0\xc2\xbbizstopajo\xc4\x8d komi\xc4\x8dni nastop\xc2\xab\xc2\xa0nominirana tudi Kudrowova sama, ki v seriji igra psihoterapevtko Fiono Wallice, ki s svojimi pacienti komunicira preko triminutnih sej na iChatu. Julija 2011 so serijo obnovili in jo pri\xc4\x8deli predvajati na Showtimeu v obliki polurnih epizod._NEWLINE_Lisa Kudrow je ponovno sodelovala s Courteney Cox pri snemanju serije Dobra ma\xc4\x8dka leta 2009. V epizodi, ki je iz\xc5\xa1la novembra 2009, je zaigrala dermatologinjo glavnega lika (Jules), ki postane zasvojena z njenimi zelo hitrimi deli. V njen lik se v tej epizodi zaljubi Julesin biv\xc5\xa1i mo\xc5\xbe, Bobby, ki ga igra Brian Van Holt.\n_START_SECTION_\nZasebno \xc5\xbeivljenje\n_START_PARAGRAPH_\n27. maja 1995 se je Lisa Kudrow poro\xc4\x8dila z Michelom Sternom, francoskim producentom reklam. 7. maja 1998 se jima je rodil sin Julian Murray. Njena nose\xc4\x8dnost je bila vklju\xc4\x8dena v \xc4\x8detrto in peto sezono serije Prijatelji, kjer je njen lik, Phoebe, svojemu bratu in njegovi \xc5\xbeeni kot nadomestna mati rodila troj\xc4\x8dke, saj sama nista mogla imeti otrok."